Op die baan was dit die duime waarmee balle in die baan gebly het, en sielkundig gesproke was dit die duime tussen Anderson se ore.
Op 32 het die Suid-Afrikaner geleer hoe om in die oomblik te bly, hoe om van die teleurstelling van verspeelde deurbraak-kanse te vergeet en hoe om te herstel wanneer hy op die agtervoet is.
Op sy eerste afslaan was Anderson haas onhanteerbaar, met ’n 82%-suksessyfer. Hy het 20 kishoue geslaan.
Met nog ’n geskiedkundige eerste agter sy naam, wag die grootste uitdaging denkbaar nou volgende op Anderson, in die vorm van Roger Federer.
Die Koning van Gras was Maandag in sy vierderonde-stryd teen nog ’n Fransman, Adrian Mannarino, vernietigend. Hy het die eerste stel binne net 16 minute gewen en hoewel die laaste twee daarna altesaam 129 minute geduur het, was die Switser altyd in beheer. Hy was met 6-0, 7-5, 6-4 baas.
As Anderson hom vir die eerste keer ooit wil klop, sal die sielkundige staal wat hy Maandag gewys het, absoluut noodsaaklik wees.